33. schôdza NR SR - 14.deň - A. dopoludnia
Dátum: 2025-04-15
Poslanec: Jakab, Július (SLOVENSKO)
Druh vystúpenia: Vystúpenie v rozprave

85. Ďakujem, už hodnú chvíľu vystupujem. Páči sa mi, že je tu taká odborná debata, taká diskusia vecná, naozaj že poslanci chcú navzájom dokazovať, že sú čistí, že nič nepožili, že nikto nie je na ničom závislý. Pani Vaľová tu hovorila, spochybňovala nejaký príbeh, ktorý sa stal, nejakú skutočnosť, ktorá reálne nastala. Ono je to tak, že opití ľudia si častokrát nepamätajú, čo sa stalo, ale keď sa, keď sa pozrieme na to, o čom hovorí tento zákon, a pani Vaľová povedala, že celý klub SMER-u zahlasuje, povedala, že zoženie tie podpisy alebo teda tie hlasy, tak ja som naozaj akoby veľmi rád, že konečne sa vysporiadame s otázkou alkoholu v parlamente. Preto, nebolo tomu tak dávno, je tomu pár desiatok minút dozadu, kedy sme tu boli svedkami toho, že s vysokou pravdepodobnosťou niektorí poslanci boli pod vplyvom alkoholu, hlasovali a niektoré tie hlasovania prešli o jeden hlas. Viacerí poslanci prišli za mnou, bavili sme sa o tom, že niektorí poslanci sú pod vplyvom alkoholu, z vládnej koalície, bohužiaľ, je to tak. Ja nebudem menovať, nebudem vyťahovať na svetlo týchto poslancov, ja chápem, alkoholizmus je choroba. Tí, čo sú závislí na alkohole, je potreba to liečiť a nie je potreba ich dehonestovať v priamom prenose a vyťahovať ich na svetlo, treba im dať šancu, ale tak, ako aj ľudia majú šancu vo svojich bežných životoch. Keď človek riadi opitý v aute a keď ho zastavia policajti a nafúka, má šancu? Dá mu ten policajt šancu, že však to je v poriadku, nafúkal si dve promile, môžeš ísť domov? Nedostane takú šancu. Je tvrdo potrestaný. Áno, niektorí fúkajú až po 15 hodinách, to je pravda, keď sa zavrú doma bezpečne v garáži. Môže tam viesť aj olejová stopa a môžu byť zrúcané semafory po celej Bratislave, 15 hodín je taká tá doby, kedy sa dá odložiť fúkanie v niektorých prípadoch, a to je presne to, čo sa potom presúva aj do toho bežného života. Že ľudia, ktorí si myslia, že sú nad zákonom, lebo tie zákony prijímajú, lebo sú zvolení, ďakujem veľmi pekne (rečníkovi ponúkol poslanec Matovič fľašu s neznámou tekutinou), lebo sú zvolení, tak oni to potom, oni to potom prenášajú aj do toho osobného života, že keď môžu piť v parlamente, tak si myslia, že môžu piť beztrestne aj v normálnom živote, že sú takí nadľudia. A preto hovorím, a hovorím to vo všetkej, akože vo všetkom pokoji a sa prihováram všetkým poslancom, aj koaličným, nech sa páči, ponúknite sa, aj koaličným poslancom, že je treba spraviť koniec, je treba spraviť koniec tomu, že sa pije v parlamente, a to je úplne že tragikomédia. Hej? Úplná tragikomédia, ja sa len vrátim znovu to, čo som rozprával nazačiatku. Že ľudia, keď si pozrú na internete videá poslancov, ktorí tu sedia, sedia, bodaj by sedeli, ale niektorí tu stoja a rozprávajú k národu a rozprávajú svoje, svoje múdrosti a sú zjavne pod vplyvom alkoholu, a tých videí je viac ako z hociktorej krčmy na Slovensku, tak by bolo načase naozaj s tým niečo urobiť. Keď tu poslanci dokážu hovoriť o tom, že ako pili alebo nepili a že či ten príbeh bol pravdivý alebo nepravdivý, ako pani poslankyňa Vaľová tu pred chvíľou, a že by bola za to, keby sa do toho zákona presadili aj testy na psychotropné látky, my sme úplne za všetkými desiatimi. Vyzývame vládnych poslancov, poďme urobiť poriadok s alkoholom v parlamente. Vyčistí to tieto lavice a vyčistí to aj mysle mnohým ľuďom, ktorí s tým majú problém a sú tu a sedia tu, tak to pomôže. Naozaj im to pomôže v živote, keď sa zbavia alkoholu a zbavia sa tejto závislosti a budú s čistejšou hlavou prijímať zákony. Možno, možno si lepšie premyslia také transakčné dane. Možno to nebude tak, že najprv za to zahlasujú a potom o mesiac to budú chcieť zrušiť. Že budú stresovať živnostníkov, ktorí hodiny a hodiny stáli pred klientskymi centrami v mraze a čakali na potvrdenie, aby si založili účet kvôli transakčnej dani, kvôli ktorým, a teraz im niekto ide rozprávať, že tá transakčná daň je zlá. Presne ten, ktorý to predtým schvaľoval a teraz to chce rušiť, a teraz tí ľudia ani nevedia, že či zbytočne tam stáli, zbytočne tam míňali čas, mohli byť so svojimi rodinami, so svojimi deťmi, no a to sa tu deje. A potom keď toho poslanca vidia niekde brblajúceho, tak sú, nie sú istí, že či, že či to náhodou nebolo pod vplyvom. No tak ukážme tým ľuďom, že tuná alkohol v parlamente nie je, že sme sa mu rázne postavili, že sme tu postavili hrádzu proti alkoholizmu, že už ani ten člen vlády, ani ten premiér tu nemôže prísť napitý a nadávať novinárom a ukazovať stredné prsty poslancom, že sa normálne postavíme ako v 21. storočí, v roku 2025, že parlament urobil koniec s alkoholom. Prosím vás o podporu, či ste zo SMER-u, HLAS-u, SNS, nezaradení, vydierajúci, nevydierajúci poslanci súčasnú koalíciu, či ste predtým pili alebo nepili, to je úplne jedno, poďme ľuďom ukázať, že alkohol v parlamente skončil. Ďakujem veľmi pekne. (Potlesk.)